CELEX: 32021D2073
Language: ro
Date: 2021-11-25 00:00:00
Title: Decizia (PESC) 2021/2073 a Consiliului din 25 noiembrie 2021 de sprijinire a consolidării eficacității operaționale a Organizației pentru Interzicerea Armelor Chimice (OIAC) prin intermediul imaginilor prin satelit

26.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 421/65
               
            
         DECIZIA (PESC) 2021/2073 A CONSILIULUI
         din 25 noiembrie 2021
         de sprijinire a consolidării eficacității operaționale a Organizației pentru Interzicerea Armelor Chimice (OIAC) prin intermediul imaginilor prin satelit
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 12 decembrie 2003, Consiliul European a adoptat Strategia UE împotriva proliferării armelor de distrugere în masă (denumită în continuare „strategia UE”), al cărei capitol III cuprinde o listă de măsuri de combatere a unei astfel de proliferări.
                  
               
                     (2)
                  
                  
                     Strategia UE evidențiază rolul crucial al Convenției privind interzicerea dezvoltării, producerii, stocării și folosirii armelor chimice și distrugerea acestora (CWC) și al Organizației pentru Interzicerea Armelor Chimice (OIAC) în crearea unei lumi fără arme chimice. Obiectivele strategiei UE sunt complementare celor urmărite de OIAC în contextul responsabilității sale de punere în aplicare a CWC.
                  
               
                     (3)
                  
                  
                     La 22 noiembrie 2004, Consiliul a adoptat Acțiunea comună 2004/797/PESC (1) privind sprijinul acordat activităților OIAC. Acțiunea comună a fost urmată, la expirarea sa, de Acțiunea comună 2005/913/PESC a Consiliului (2) care, la rândul său, a fost urmată de Acțiunea comună 2007/185/PESC a Consiliului (3). Acțiunea comună 2007/185/PESC a fost urmată de Deciziile 2009/569/PESC (4), 2012/166/PESC (5), 2013/726/PESC (6), (PESC) 2015/259 (7), (PESC) 2017/2302 (8), (PESC) 2017/2303 (9), (PESC) 2019/538 (10) și (PESC) 2021/1026 (11) ale Consiliului.
                  
               
                     (4)
                  
                  
                     Decizia (PESC) 2017/2303 a furnizat, printre altele, sprijin pentru ca OIAC să aibă acces la imaginile prin satelit și la analiza imaginilor realizate de Centrul Satelitar al Uniunii Europene (SatCen).
                  
               
                     (5)
                  
                  
                     La 10 decembrie 2018, Consiliul a adoptat Decizia (PESC) 2018/1943 (12), care a prevăzut prelungirea cu 12 luni, fără costuri, a perioadei de punere în aplicare a Deciziei (PESC) 2017/2303.
                  
               
                     (6)
                  
                  
                     La 9 decembrie 2019, Consiliul a adoptat Decizia (PESC) 2019/2112 (13), care a prevăzut prelungirea cu încă 12 luni, fără costuri, a perioadei de punere în aplicare a Deciziei (PESC) 2017/2303.
                  
               
                     (7)
                  
                  
                     Prin punerea în aplicare a Deciziei (PESC) 2017/2303, OIAC a ajuns să se bazeze pe informațiile unice furnizate de analiza imaginilor SatCen atât pentru planificarea misiunilor, cât și pentru analiza informațiilor.
                  
               
                     (8)
                  
                  
                     Este necesar să se consolideze eficacitatea operațională a OIAC prin furnizarea continuă de imagini prin satelit și analize ale imaginilor de către SatCen în sprijinul activităților și misiunilor mandatate de OIAC după încheierea perioadei de punere în aplicare a Deciziei (PESC) 2017/2303,
                  
               ADOPTĂ PREZENTA DECIZIE:
         
            Articolul 1
            
               (1)   În scopul aplicării imediate și practice a anumitor elemente ale strategiei UE, Uniunea sprijină proiectul OIAC de a-și îmbunătăți eficacitatea operațională prin intermediul imaginilor prin satelit și al analizei imaginilor furnizate de SatCen cu următoarele obiective:
               
                           —
                        
                        
                           extinderea capacității OIAC de a sprijini activitățile mandatate de OIAC [echipa de evaluare a declarațiilor (DAT), misiunea de stabilire a faptelor (FFM), echipa de anchetă și identificare (IIT) etc.] prin analiza imaginilor ca sursă de probe pentru a dovedi sau a corobora constatările; și
                        
                     
                           —
                        
                        
                           utilizarea analizei imaginilor specifice pentru zonele de interes (locuri, rute etc.) în planificarea misiunilor mandatate de OIAC [incidente de presupusă utilizare (IAU), inspecții la cerere (CI), vizită de asistență tehnică (TAV) etc.] pentru a spori securitatea și încrederea în acuratețea verificării.
                        
                     
            
               (2)   În contextul alineatului (1), activitățile sprijinite de Uniune în cadrul proiectelor OIAC, care corespund măsurilor stabilite la capitolul III din strategia UE, sunt următoarele:
               
                           —
                        
                        
                           să permită OIAC, prin capacități de imagistică, să desfășoare, cu eficacitate, o supraveghere adecvată și să prezinte rapoartele necesare organelor OIAC de definire a politicilor (Consiliul executiv și Conferința statelor părți); și
                        
                     
                           —
                        
                        
                           să permită OIAC, prin capacități de imagistică, să desfășoare în mod corect, eficace și sigur activități de verificare și să ofere asistența solicitată statelor părți.
                        
                     
            
               (3)   Proiectul menționat la alineatul (1) privește punerea la dispoziție, între altele, de produse de conștientizare a situației cu privire la securitatea FFM, inclusiv starea rețelei rutiere, prin furnizarea către OIAC de imagini prin satelit produse de SatCen.
            
            
               (4)   Documentul de proiect din anexă cuprinde o descriere detaliată a activităților sprijinite de Uniune menționate la alineatul (2).
            
         
         
            Articolul 2
            
               (1)   Înaltul Reprezentant al Uniunii pentru afaceri externe și politica de securitate (ÎR) răspunde de punerea în aplicare a prezentei decizii.
            
            
               (2)   Punerea în aplicare din punct de vedere tehnic a proiectului menționat la articolul 1 se efectuează de Secretariatul tehnic al OIAC (denumit în continuare „Secretariatul tehnic”). El îndeplinește această sarcină sub responsabilitatea și controlul ÎR. În acest scop, ÎR încheie acordurile necesare cu Secretariatul tehnic.
            
         
         
            Articolul 3
            
               (1)   Valoarea de referință financiară pentru punerea în aplicare a proiectului menționat la articolul 1 este de 1 593 353,22 EUR.
            
            
               (2)   Cheltuielile finanțate din suma prevăzută la alineatul (1) se gestionează în conformitate cu procedurile și normele aplicabile bugetului general al Uniunii.
            
            
               (3)   Comisia supraveghează gestionarea corectă a cheltuielilor menționate la alineatul (2). În acest scop, aceasta încheie acordul necesar cu Secretariatul tehnic. Acordul respectiv trebuie să prevadă obligația ca Secretariatul tehnic să asigure vizibilitatea contribuției Uniunii în mod corespunzător cu dimensiunea acesteia și să precizeze măsurile menite să faciliteze dezvoltarea de sinergii și să evite suprapunerea activităților.
            
            
               (4)   Comisia se străduiește să încheie acordul menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul despre eventualele dificultăți întâmpinate în acest proces și despre data încheierii acordului.
            
         
         
            Articolul 4
            ÎR raportează Consiliului cu privire la punerea în aplicare a prezentei decizii, pe baza unor rapoarte întocmite periodic de Secretariatul tehnic. Rapoartele ÎR stau la baza evaluării efectuate de Consiliu. Comisia oferă informații cu privire la aspectele financiare ale proiectului menționat la articolul 1.
         
         
            Articolul 5
            
               (1)   Prezenta decizie intră în vigoare la data adoptării.
            
            
               (2)   Prezenta decizie expiră la 48 de luni de la data încheierii acordului menționat la articolul 3 alineatul (3). Cu toate acestea, aceasta expiră la șase luni de la intrarea sa în vigoare dacă acordul respectiv nu a fost încheiat până la momentul menționat.
            
         
         
            Adoptată la Bruxelles, 25 noiembrie 2021.
            
               
                  Pentru Consiliu
               
               
                  Președintele
               
               Z. POČIVALŠEK
            
         
         
            (1)  Acțiunea comună 2004/797/PESC a Consiliului din 22 noiembrie 2004 privind sprijinul acordat activităților OIAC în cadrul punerii în aplicare a Strategiei UE împotriva proliferării armelor de distrugere în masă (JO L 349, 25.11.2004, p. 63).
         
            (2)  Acțiunea comună 2005/913/PESC a Consiliului din 12 decembrie 2005 privind sprijinul acordat activităților OIAC în cadrul punerii în aplicare a Strategiei UE împotriva proliferării armelor de distrugere în masă (JO L 331, 17.12.2005, p. 34).
         
            (3)  Acțiunea comună 2007/185/PESC a Consiliului din 19 martie 2007 privind sprijinul acordat activităților OIAC în cadrul punerii în aplicare a Strategiei UE împotriva proliferării armelor de distrugere în masă (JO L 85, 27.3.2007, p. 10).
         
            (4)  Decizia 2009/569/PESC a Consiliului din 27 iulie 2009 privind sprijinul acordat activităților OIAC în cadrul punerii în aplicare a Strategiei UE împotriva proliferării armelor de distrugere în masă (JO L 197, 29.7.2009, p. 96).
         
            (5)  Decizia 2012/166/PESC a Consiliului din 23 martie 2012 privind sprijinul acordat activităților Organizației pentru Interzicerea Armelor Chimice (OIAC) în cadrul punerii în aplicare a Strategiei UE împotriva proliferării armelor de distrugere în masă (JO L 87, 24.3.2012, p. 49).
         
            (6)  Decizia 2013/726/PESC a Consiliului din 9 decembrie 2013 în sprijinul RCSONU 2118 (2013) și al EC-M-33/Dec 1 a Consiliului executiv al OIAC, în cadrul punerii în aplicare a Strategiei UE împotriva proliferării armelor de distrugere în masă (JO L 329, 10.12.2013, p. 41).
         
            (7)  Decizia (PESC) 2015/259 a Consiliului din 17 februarie 2015 privind sprijinul acordat activităților Organizației pentru Interzicerea Armelor Chimice (OIAC) în cadrul punerii în aplicare a Strategiei UE împotriva proliferării armelor de distrugere în masă (JO L 43, 18.2.2015, p. 14).
         
            (8)  Decizia (PESC) 2017/2302 a Consiliului din 12 decembrie 2017 în sprijinul activităților OIAC de asistență pentru operațiunile de curățare la fostul depozit de arme chimice din Libia în cadrul punerii în aplicare a Strategiei UE împotriva proliferării armelor de distrugere în masă (JO L 329, 13.12.2017, p. 49).
         
            (9)  Decizia (PESC) 2017/2303 a Consiliului din 12 decembrie 2017 în sprijinul continuării punerii în aplicare a Rezoluției Consiliului de Securitate al ONU 2118(2013) și a Deciziei EC-M-33/DEC.1 a Consiliului executiv al OIAC privind distrugerea armelor chimice siriene în cadrul punerii în aplicare a Strategiei UE împotriva proliferării armelor de distrugere în masă (JO L 329, 13.12.2017, p. 55).
         
            (10)  Decizia (PESC) 2019/538 a Consiliului din 1 aprilie 2019 privind sprijinul acordat activităților Organizației pentru Interzicerea Armelor Chimice (OIAC) în cadrul punerii în aplicare a Strategiei UE împotriva proliferării armelor de distrugere în masă (JO L 93, 2.4.2019, p. 3).
         
            (11)  Decizia (PESC) 2021/1026 a Consiliului din 21 iunie 2021 privind sprijinul acordat Programului de securitate cibernetică și reziliență și asigurare a informațiilor al Organizației pentru Interzicerea Armelor Chimice (OIAC) în cadrul punerii în aplicare a Strategiei UE împotriva proliferării armelor de distrugere în masă (JO L 224, 24.6.2021, p. 24).
         
            (12)  Decizia (PESC) 2018/1943 a Consiliului din 10 decembrie 2018 de modificare a Deciziei (PESC) 2017/2303 în sprijinul continuării punerii în aplicare a Rezoluției Consiliului de Securitate al ONU 2118 (2013) și a Deciziei EC-M-33/DEC.1 a Consiliului executiv al OIAC privind distrugerea armelor chimice siriene în cadrul punerii în aplicare a Strategiei UE împotriva proliferării armelor de distrugere în masă (JO L 314, 11.12.2018, p. 58).
         
            (13)  Decizia (PESC) 2019/2112 a Consiliului din 9 decembrie 2019 de modificare a Deciziei (PESC) 2017/2303 în sprijinul continuării punerii în aplicare a Rezoluției Consiliului de Securitate al ONU 2118 (2013) și a Deciziei EC-M-33/DEC.1 a Consiliului executiv al OIAC privind distrugerea armelor chimice siriene în cadrul punerii în aplicare a Strategiei UE împotriva proliferării armelor de distrugere în masă (JO L 318, 10.12.2019, p. 159).
      
      
         
            ANEXĂ
            DOCUMENT DE PROIECT
            Sprijinul acordat de UE pentru consolidarea eficacității operaționale a OIA prin intermediul imaginilor prin satelit
            1.   Context
            
            Procesele analitice ale OIAC necesită coroborarea și verificarea informațiilor probatorii furnizate, în cele mai solide moduri disponibile. Deși nu reprezintă singura sursă de informații probatorii, imaginile prin satelit pot oferi indicatori și coroborare care nu sunt disponibile din alte surse, furnizând astfel informații analitice valoroase care pot fi utilizate pentru a asigura punerea în aplicare deplină a Convenției privind armele chimice (CWC). În acest sens, este esențial să existe o capacitate suficientă pe plan instituțional, iar imagistica și analiza imaginilor să poată facilita o planificare mai detaliată și mai solidă a misiunilor, atenuarea riscurilor de securitate pentru echipele desfășurate, precum și analize și informații probatorii pentru o verificare mai eficientă din punctul de vedere al costurilor.
            Prin punerea în aplicare a Deciziei PESC/2017/2303 a Consiliului, OIAC a ajuns să se bazeze pe informațiile unice pe care analiza imaginilor Satcen le furnizează atât pentru planificarea misiunilor, cât și pentru analiza informațiilor. Eforturile OIAC de a efectua audieri mai aprofundate ale martorilor, de a corobora declarațiile martorilor și de a identifica cu mai multă precizie locurile de interes au fost consolidate datorită imaginilor prin satelit. Începând din 2014, imaginile prin satelit ale Republicii Arabe Siriene au întărit nivelul de conștientizare a situației și securitatea și au redus riscurile pentru misiunile pe teren ale OIAC în ceea ce privește locurile care urmau să fie vizitate și/sau inspectate. Integrarea analizei imaginilor în planificarea operațională le-a permis echipelor OIAC să își ajusteze acțiunile la fața locului, oferindu-le membrilor echipei imagini aproape în timp real ale zonei în care urmau să fie desfășurați. Analiza imaginilor s-a dovedit a fi – și va rămâne – un catalizator strategic al eforturilor analitice ale OIAC.
            În plus, rămân pendinte mai multe investigații privind acuzații de utilizare, precum și decizii ale Consiliului executiv (CE) de dispunere a unor vizite suplimentare la fața locului, a unor misiuni de stabilire a faptelor și a unor investigații, care necesită în continuare sprijin sub forma imaginilor prin satelit. Capabilitățile analitice unice furnizate de Satcen au permis echipelor mandatate ale OIAC să coroboreze informații din alte surse și să analizeze mai amănunțit incidente de presupusă utilizare în Siria. Analiza imaginilor prin satelit s-a dovedit indispensabilă pentru echipele OIAC implicate în Siria. Pe lângă activitățile din cadrul mandatului său care sunt legate de Siria, OIAC prevede un rol din ce în ce mai important pentru analiza imaginilor prin satelit în cazul acuzațiilor de utilizare a armelor chimice în afara Siriei, pentru a facilita punerea în aplicare a activităților legate de articolul IX din CWC (consultări, cooperare și stabilire a faptelor), precum și în cazul unei posibile viitoare aderări la CWC a statelor deținătoare.
            2.   Scopul proiectului
            
            2.1.   Obiectivele generale ale proiectului
            
            Obiectivul general al proiectului este de a asigura capacitatea secretariatului de a facilita punerea în aplicare a articolului IX din CWC (consultări, cooperare și stabilire a faptelor) și a deciziilor conexe ale CE din cadrul OIAC, prin furnizarea de servicii de imagistică care completează lacunele în ceea ce privește conștientizarea situației în cazul misiunilor, astfel încât să contribuie la reducerea vulnerabilității OIAC în privința desfășurării și să maximizeze eficiența analitică a OIAC.
            2.2.   Obiective specifice
            
            
                        —
                     
                     
                        Extinderea capacității OIAC de a sprijini activitățile care țin de mandatatul OIAC (DAT, FFM, ITT etc.) prin analiza imaginilor ca sursă de probe pentru a dovedi sau a corobora constatările;
                     
                  
                        —
                     
                     
                        Utilizarea analizei imaginilor specifice pentru zonele de interes (locuri, rute etc.) în planificarea misiunilor care țin de mandatul OIAC [incidente de presupusă utilizare (IAU), inspecții la cerere (CI), vizită de asistență tehnică (TAV) etc.] pentru a spori securitatea și încrederea în acuratețea verificării.
                     
                  2.3.   Rezultate
            
            
               Rezultatele preconizate la care contribuie proiectul sunt următoarele:
            
            
                        —
                     
                     
                        Utilizarea imaginilor și a analizelor, în ceea ce privește dovezile specifice, pentru a documenta și a corobora constatările echipelor și procesele de verificare;
                     
                  
                        —
                     
                     
                        Reducerea la minimum a riscurilor de securitate și creșterea gradului de conștientizare a situației pentru a facilita cea mai eficientă planificare posibilă a misiunilor OIAC.
                     
                  3.   Descrierea activităților
            
            
               Activitatea 1 – să permită OIAC să desfășoare, cu eficacitate, o supraveghere adecvată prin capacități de imagistică și să prezinte rapoartele necesare organelor OIAC de definire a politicilor (CE și CSP)
            
            
               Această activitate urmărește să furnizeze OIAC, prin intermediul imaginilor și al analizei imaginilor, capacitatea de a documenta activitățile specifice de analiză a elementelor de probă, optimizând în același timp planificarea OIAC (alocare și eforturi) pentru a crește eficiența misiunilor și a reduce vulnerabilitatea.
            
               Activitatea 2 – să permită OIAC să desfășoare în mod corect, eficace și sigur, prin intermediul capacității de imagistică, activități de verificare și să ofere asistența solicitată statelor părți
            
            
               Această activitate se axează pe furnizarea de servicii de imagistică, în funcție de necesități, pentru diverse cereri de stabilire a faptelor prezentate de statele părți în cadrul OIAC (IAU, CI, TAV etc.), precum și pe optimizarea planificării OIAC (alocare și eforturi) pentru a crește eficiența misiunilor și a reduce vulnerabilitatea.
            4.   Durată
            
            Se prevede că durata totală estimată a implementării activităților finanțate prin acest proiect va fi de 48 de luni.
            5.   Beneficiari
            
            Beneficiarii proiectului vor fi personalul și echipele Secretariatului tehnic al OIAC, precum și părțile interesate din CWC, inclusiv statele părți.
            6.   Vizibilitatea UE
            
            OIAC ia toate măsurile corespunzătoare, în limitele unor considerente de securitate rezonabile și ale măsurilor de vizibilitate și de comunicare disponibile pentru proiect, pentru a face cunoscut faptul că acest proiect a fost finanțat de Uniune.